**У     С     Т     А     В**

**НА  НАРОДНО ЧИТАЛИЩЕ „ПРОСВЕТА-1935”**

**І. ГЛАВА ПЪРВА. ОБЩИ ПОЛОЖЕНИЯ.**

Чл.1. С този устав се урежда учредяването, устройството, управлението, дейността, имуществото, финансирането, издръжката и прекратяването на  Народно читалище ,,Просвета-1935”,с.Катунци.

Чл. 2. (1) Народно  читалище ,,Просвета-1935” с.Катунци е традиционно самоуправляващо се културно – просветно сдружение на жителите от с.Катунци., което изпълнява и държавни културно-просветни задачи. В неговата дейност могат да участват всички физически лица без ограничения и без оглед на възраст, пол, политически и религиозни възгледи, и етническо самосъзнание.

(2)Читалището е юридическо лице с нестопанска цел с наименование „Просвета-1935”. То е създадено и функционира на основание на Закона за народните читалища, Закона за юридическите лица с нестопанска цел и този устав.

(3)Народно читалище „Просвета-1935” има за седалище с.Катунци,община Сандански , където се намира и адреса на управлението му: обл.Благоевград, община Сандански ,с.Катунци, ул.,,Петър Димитров”.№.20.

Чл. 3. (1)  Целта на читалището е да задоволява потребностите на местното население, свързани със:

1. развитие и обогатяване на културния живот, социалната и образователна дейност в

гр. ;

2. запазване на  обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание;

5. осигуряване на достъп до информация;

(2) **За постигане на целта по ал.1, читалището извършва следните основни дейности:**

1. урежда и поддържа библиотека, читалня,

2. създава и поддържа  електронни информационни мрежи;

3. предоставя компютърни и интернет услуги на населението;

4. развива и подпомага любителското художествено творчество;

5. организира школи, кръжоци, курсове, клубове, кино и видеопоказ, празненства, концерти, чествания  и младежки дейности;

6. събира и разпространява знания за родния край;

7. създава, съхранява и популяризира музейни и други сбирки, съгласно Закона за културното наследство;

8. извършва допълнителни дейности и услуги, свързани с предмета на основната му дейност, които не противоречат на Закона за народните читалища, Закона за юридическите лица с нестопанска цел и този устав, като използва приходите от тях за постигане на определените в устава му цели. НАРОДНО  ЧИТАЛИЩЕ  ,, Просвета-1935», с.Катунци, **не разпределя печалба!**

9.  НАРОДНО  ЧИТАЛИЩЕ  ,, Просвета-1935”, с.Катунци,може да участва в читалищни сдружения за постигане на целите, които си е поставило.

**ІІ. ГЛАВА ВТОРА. УЧРЕДЯВАНЕ /ПРЕОБРАЗУВАНЕ/.**

**Чл. 4.** (1) Читалище могат да учредят /преобразуват/ най-малко 50 дееспособни физически лица за селата.

  (2) Учредителното събрание приема устава на читалището и избира неговите органи. Уставът урежда:

1. наименованието;

2. седалището;

3. целите;

4. източниците на финансиране;

5. органите на управление и контрол, техните правомощия, начина на избирането им, реда за свикването им и за вземане на решения;

 6. начина за приемане на членове и прекратяване на членството, както и реда за определяне на членския внос.

**Чл. 5.** (1)Читалището придобива качеството на юридическо лице с вписването му в регистъра на организациите с нестопанска цел на окръжния съд, в чийто район е седалището на читалището.

(2) Вписването на читалищата в регистъра на окръжния съд се извършва без такси по писмена молба от настоятелството, към която се прилагат:

1. протоколът от учредителното събрание;

2. уставът на читалището, подписан от учредителите;

3. нотариално заверен образец от подписа на лицето, представляващо читалището, и валидният печат на читалището.

(3) В регистъра се вписват:

1. наименованието и седалището на читалището и източникът на първоначалното му финансиране;

2. уставът;

3.имената на членовете на настоятелството и на проверителната комисия на читалището;

4. името и длъжността на лицето, което представлява читалището;

5. настъпилите промени по т.1 – 4.

(4) Всяка промяна в обстоятелствата по ал.3 трябва да бъде заявена в 14-дневен срок от възникването й.

**ІІІ. ГЛАВА ТРЕТА. ЧЛЕНСТВО В ЧИТАЛИЩЕТО.**

**Чл. 6.** Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

**Чл. 7.** (1) Членовете на читалището са: индивидуални, колективни и почетни.

(2) Индивидуалните членове на читалището са български граждани. Те са действителни  и спомагателни:

1. Действителни индивидуални членове на читалището могат да бъдат всички дееспособни, непоставени под запрещение лица навършили 18 години, които участват в дейността на читалището, редовно плащат членски внос, определен с решение на Общото събрание и имат право да избират и да бъдат избирани в неговите органи.

2. Спомагателни индивидуални членове на читалището са всички дееспособни, непоставени под запрещение лица, които не са навършили 18 години и работят за постигане на целите на читалището. Те могат да бъдат освободени от плащането на членския внос или да го заплащат в намалени размери, съобразно решенията на настоятелството. Спомагателните индивидуални членове на читалището нямат право да избират и да бъдат избирани в органите на ръководството на читалището. Те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат: професионални организации; стопански организации; търговски дружества; кооперации и сдружения; културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за читалището.

**Чл. 8.** (1)  Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат устава на читалището и ще работят за постигане на неговите цели.

(2)  Кандидатурите се гласуват на заседание на настоятелството. На члена на читалището се издават съответните документи за членство.

(3)  Приетият за действителен член на читалището плаща членския си внос по ред определен от настоятелството.

**Чл. 9.** При условията на чл. 11, ал. 3 от Закона за народните читалища, в читалището могат да  членуват колективни членове. Те се приемат по писмено заявление на упълномощен предсавител на кандидатите за колективно членство и имат право на един глас.

**Чл. 10.** Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

**Чл. 11.** (1)  Лицата, които имат особени заслуги към читалището се обявяват за почетни членове по  решение на Общото събрание, по предложение на настоятелството или от членовете на читалището.

     (2)  На лицата по предходния член настоятелството издава съответните удостоверения.

**Чл. 12.** (1) Членовете на читалището имат право да:

1. участват в управлението на читалището

2. получават улеснен достъп до всички читалищни форми на дейност и прояви по ред определен от настоятелството;

3. ползват с предимство културно - просветните форми на читалището;

4. получават всякаква информация относно дейността на читалището и упражняват контрол  върху нея.

      (2) Членовете на читалището са длъжни:

1. да спазват устава на читалището и решенията на неговите членове;

2. да плащат лично членския си внос;

3. да участват в дейността на читалището;

4. да опазват имуществото и доброто име на читалището, както и да не уронват неговия престиж.

**Чл. 13.** (1) Членството в читалището може да се прекрати с решение на общото събрание, взето с ¾ мнозинство от общия брой на членовете в същото, когато член на читалището нарушава грубо настоящия устав и решенията на органите на Народно Читалище „ Просвета -1935” с.Катунци, или работи срещу неговите цели и интереси и му е причинил значителни вреди.

(2) Членството се прекратява и на основание отпадане:

1. при невнасяне на членски внос;

2. при неучастие в три последователни заседания на Общото събрание;

3. при системно неизпълнение на задължението за участие в дейността на читалището

4. по желание на самия член с писмено заявление до настоятелството, както и при прекратяване или преобразуване на колективен член.

**ІV. ГЛАВА ЧЕТВЪРТА. ОРГАНИ НА УПРАВЛЕНИЕ НА ЧИТАЛИЩЕТО.**

**Чл. 14.**  Органи на читалището са общото събрание, настоятелството и проверителната комисия.

**Чл. 15.** (1) Върховен орган на читалището е общото събрание.

 (2) Общото събрание на читалището се състои от всички членове на читалището, имащи право на глас.

**Чл. 16.** (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя;

3.  приема вътрешните актове, необходими за организацията на дейността на читалището;

4. изключва членове на читалището;

5. определя основни насоки на дейността на читалището;

6. взема решение за членуване или за прекратяване на членството в читалищно сдружение;

7. приема бюджета на читалището;

8. приема годишния отчет до 30 март на следващата година;

9. определя размера на членския внос;

10. отменя решения на органи на читалището;

11. взема решения за откриване на клонове на читалището след съгласуване с общината;

12. взема решение за прекратяване на читалището;

13. взема решение за отнасяне до съда на незаконосъобразни действия на ръководството или отделни читалищни членове.

14. взема решения за участие на читалището в читалищни сдружения.

      (2) Решенията на общото събрание се вземат с явно гласуване и са задължителни за другите органи на читалището.

**Чл. 17.** (1) Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в населеното място, трябва да бъде залепена покана за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.16, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

**Чл. 18.** (1) Изпълнителен орган на читалището е **настоятелството**, което се състои от пет члена, избрани за срок до 3 години. Същите не трябва да имат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

(3) Настоятелството взема решение с мнозинство повече от половината от ченовете си.То  само определя реда на своята работа.

**Чл. 19.** (1) Председателят на читалището се избира от общото събрание за срок до 3 години.

    (2) Председателят:

1.организира дейността на читалището съобразно закона, устава и решенията на общото

събрание;

2.представлява читалището;

3.Председателят е член на настоятелството.Ръководи заседанията на настоятелството .Председателства общото събрание;

4.отчита дейността си пред настоятелството;

5.сключва и прекратява трудовите договори със служителите съобразно бюджета на

читалището въз основа решение на настоятелството.

**Чл. 20.** (1)Секретарят на читалището:

1.организира изпълнението на решенията на настоятелството, включително решенията за изпълнението на бюджета;

2. организира текущата основна и допълнителна дейност;

3. отговаря за работата на щатния и хонорувания персонал;

4. представлява читалището заедно и поотделно с председателя.

**Чл. 21.** (1) Проверителната комисия се състои най-малко от трима членове, избрани за срок до 3

години.

         (2) Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл. 22.** Не могат да бъдат избирани за членове на настоятелството и на проверителната комисия, и за секретари, лица които са осъждани на лишаване от свобода за умишлени престъпления от общ характер.

**Чл. 23.** (1) Членовете на настоятелството, включително председателят и секретарят, подават декларации за липса на конфликт на интереси и че не са „свързани лица” по смисъла на § 1 от ДР на Закона за предотвратяване и разкриване на конфликт на интереси, по реда и при условията на същия.

                (2) Декларациите се обявяват на интернет страницата на  читалището.

**V. ГЛАВА ПЕТА. ИМУЩЕСТВО И ФИНАНСИРАНЕ НА ЧИТАЛИЩЕТО.**

**Чл. 24.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 25.** Читалището набира средства от следните източници:

1.членски внос;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;

6. други приходи.

**Чл. 26.** (1) Читалищното настоятелство изготвя годишния отчет за приходите и разходите, който се приема от общото събрание.

 (2) Отчетът за изразходваните от бюджета средства се представя в общината ежегодно.

**Чл. 27** (1)Председателят на читалището ежегодно в срок до ---- е длъжен да представи на кмета на общината предложение  за дейността на читалището през следващата година.

            (2) Председателят на читалището представя ежегодно до ----- пред кмета на общината и общинския съвет доклад за осъществените дейности в изпълнение на програмата и за изразходваните от бюджета средства през предходната година.

**VІ. ГЛАВА ШЕСТА. ПРЕКРАТЯВАНЕ НА ЧИТАЛИЩЕТО.**

**Чл. 28.**(1)Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. е налице трайна невъзможност читалището да действа или не развива дейност за период от две години;

4. не е учредено по законния ред;

5. е обявено в несъстоятелност.

**Чл. 29.** (1) Разпределянето на останалото след удовлетворяването на кредиторите имущество се решава съгласно този устав, доколкото в закон не е предвидено друго. Ако решение не е било взето до прекратяването, то се взема от ликвидатора на читалището.

(2) Ако не съществуват лица по ал. 1 или ако те не са определяеми, имуществото преминава върху общината по седалището на читалището. Общината е длъжна да използва полученото имущество за дейност, възможно най-близка до целта на прекратеното читалище.

(3) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2, с изключение на дължимото им възнаграждение.

(4) Лицата, придобили имущество в резултат на извършената ликвидация по ал. 1-3, отговарят за задълженията на читалище до размера на придобитото.

**VІІ. ГЛАВА СЕДМА. ЗАКЛЮЧИТЕЛНИ РАЗПОРЕДБИ.**

**Чл. 30.** Читалището има свой кръгъл печат с надпис Народно читалище -------------.

**Чл. 31.** Празник на читалището е 24 май

**Чл. 32.** Настоящият устав е изменен и допълнен на основание Законът за народните читалища (изм. Д.В.бр.42 от 05 юни 2009 г.) и е приет на Общо събрание на читалището на 2021г.  година.

**Чл. 33**. За всички неуредени в този устав отношения се прилага Законът за народните читалища, Законът за юридическите лица с нестопанска цел и действащите в страната нормативни документи.

**Членове на настоятелството**

в НЧ”Просвета -1935”;с.Катунци.

Председател:Иван Коричков

Членове:

1.Георги Спасов Дъскарев

2.Георги Лазаров Маламов

3.Марияна Георгиева Ангова

4.Петранка Спасова Маркова

**Проверителна комисия:**

1.Антон Георгиев Коричков

2.Николина Георгиева Пъхлева

3.Цветанка Иванова Стоева

**НЧ”ПРОСВЕТА-1935”**

**Отчет за дейността на НЧ”Просвета-1935” с.Катунци през 2023 г.**

Съвременното читалище е наследник на българската самодейност и целта му е била една – съхраняване на традиционните български ценности и добродетели.Българинът винаги се е стремял към знание, съзнавайки, че е наследник на Кирил и Методи.Той винаги е търсил книгата като врата към света.И една от важните първи задачи на читалището е била библиотечното дело и неговото обогатяване.

Читалището е сърцето на селото и местната общност, то е единственият създател на културен живот.То съхранява и развива традиционната култура, подкрепя и развива самодейното изкуство, традиции и ритуали.

Изминалата 2023 г. беше изпълнена с активна и отговорна работа на Настоятелството, художествения ръководител и самодейците.Отчитайки резултатите с удовлетворение от постигнатото можем да заявим, че читалището днес е устойчиво функционираща институция.Доказателство са отличията и медалите на нашия самодеен състав.Нека и през новата година да продължаваме да поддържаме пламъка на духовността, духа и ценностите в местната общност.

**Точка 1.**

През изминалата 2023 г. Настоятелството е провело 5 заседания.Обсъдени бяха редица материали във връзка с изпълнението на организационни, творчески и административни въпроси и задачи от които зависи по нататъшното бъдещо развитие на читалището.След обстойни дебати, решенията биваха приети единодушно.

**Точка 2.**

**Дейност на библиотеката:**

Библиотеката е център за информация, която предоставя всички видове знания и информация на своите ползватели, осъществява правото на всеки за равноправен и свободен достъп до нея.Насърчава четенето и най-вече на децата.Библиотечната дейност е основна дейност на читалището, като културна институция.

Целта на нашата библиотека е насочена към:

- Предоставяне на библиотечни услуги на населението, като се вземат предвид нуждите и интересите на различни социални и възрастови групи.

- Осигуряване на достъпността на библиотечните услуги и библиотечния фонд за читатели.

- Подобряване на методите на работа на библиотеката с различни категории читатели.

- Поддържане и обогатяване на библиотечния фонд.

- Работа с местната власт и училище.

- Осигуряване на бърз достъп до информационните услуги.

- Кандидатстване, разработване и реализиране на проекти.

Книжният фонд на библиотеката при читалището в момента е **31071** тома.

През отчетния период няма отчислени библиотечни документи.

Регистрираните новозаписани читатели за **2023** г. са **83**.

Общият брой на посещенията в библиотеката бяха **1101**.

Раздадената литература за вкъщи е **1577** заглавия.

8 бяха посещенията за ползване на специализирана литература в читалнята.

Златина Афендова, Виктория Коцева, Силвия Скендерова, Ангел Вълканов, д-р Антоанета Сарийска, Тодор Балтаджиев и Мая Зайкова са хората дарили нови заглавия на библиотеката, за което искрено им благодарим.Книгите са на стойност- **399,45** лв.

От издателствата „Сиела” и „Летера” получихме оферта за книги с отстъпка 50% и след като запознах читалищното настоятелство с това предложение, единодушно се взе решение да се закупят тези заглавия.От „Сиела” закупената литература е **20** бр. на стойност- **238,75** лв., а от „Летера” – **26** бр. на стойност – **259,10** лв.

Смело можем да се похвалим, че през 2023 г. библиотеката към читалището кандидатства и спечели проект към Министерство на културата – „Българските библиотеки – съвременни центрове за четене и информираност – 2023” на стойност – **1216,95** лв.С тази безвъзмездна помощ се обогати книжния фонд на библиотеката и ще има доволни читатели.

**Точка 3.**

**Отчет на проведени мероприятия през 2023 г.**

**Културно – масова дейност:**

Културно – масовата дейност през годината беше насочена предимно към празниците, бележити дати, чествания и годишнини.Всички инициативи в читалището се случваха с активно взаимната работа с местното училище.Библиотечните мероприятия, които организираме са в полза на учениците, а именно:

м.януари – 175 г. от рождението на Христо Ботев.

м.февруари – 150 г. от обесването на Васил Левски.

м.март – Баба Марта

м.април – Седмица на детската книга.

м.май – Ден на библиотекаря.

м.юни – Международен ден на приятелството – „Покани приятел в библиотеката и книга прочети”

м.юли – 173 г. от рождението на Иван Вазов – четене на откъси от негови произведения.

м.август – 103 г. от рождението на Кристофър Робин Милн – четене откъси от книгата му „Мечо Пух”.

м.септември – „Добре дошли в света на книгите” – запознаване първокласниците с библиотеката.

м.октомври – Ден на българския лекар – посещение в здравната служба.

м.ноември – „Библиотекар за един ден” – отворени врати на библиотеката и 143 г. от рождението на Йордан Йовков.

**Художествено – творческа дейност.**

**Основни цели:**

* Съхранение и популяризиране на местния фолклор.
* Продължаване дейността на самодейния състав.

Не бива да подминаваме истината , че през последните години, читалищната дейност донякъде се измества от различни медии, интернет и обезлюдяването на селата, но то ще продължи да съществува, защото хората имат нужда от него.Една многовековна нация като нашата, българската, е способна да оцелее през годините, само ако съумее да съхрани духа, ценностите и идеалите си.По тези причини Настоятелството се стреми да помага на самодейния състав към читалището и според финансовите си възможности да се взима участия на фестивали.Гордеем се с нашите самодейци и не пропускаме да популяризираме техните успехи навсякъде, а те пък да разнасят славата на читалището и селото.

И през тази година можем с гордост да се похвалим за отличното представяне на групата на всички участия.

През изминалата година Ансамбъл”Китка шарена” с художествен ръководител Евтим Зайков имаше многобройни изяви и печелеше престижни награди.Групата увеличава своя репертоар и продължава да участва в редица международни и национални фестивали със и без конкурсен характер.Първата изява на самодейния състав беше на празника на виното в гр. Мелник, който се провежда през месец февруари.За своето участие групата получи грамота и статуетка.Ансамбълът печели званието Лауреат, първа награда, медал и грамота от МФ”Нишавски хоровод” в гр.Драгоман, провел се през месец май.Юни месец самодейния състав взе участие на фестивала „Балкан Фолк Фест”.Той се състоя в гр.Варна.От там се завърнахме със статуетка и диплом за отлично представяне.Тук трябва да благодарим на кмета на общ.Сандански , г-н Стоянов за безплатния транспорт, който ни осигури. Най-доброто и вълнуващо участие през изминалата година беше представянето ни на МФФ „Златен прах” – Челопеч. Изпълненията на целият ансамбъл бяха наградени с бурни аплодисменти и предизвика голям интерес от страна на жури и гости на фестивала. От там се завърнахме с много положителна енергия и самочувствие. Спечелихме купата за певческо изкуство на Съюза на българските музикални и танцови дейци, за цялостно представяне на ансамбъла. Грамота получиха и дуета Стефка Попова и Кристина Шишоева, а мъжката група се окичи с първо място за български фолклорни песни, грамота и парична награда. Този вълнуващ празник ще остане за дълго в спомените и сърцата ни и със споделената хубава емоция. За съжаление тази година ансамбъла на можа да вземе участие на ФФ „Песни от Извора” – село Петрово, тъй като тогава беше и събора на село Катунци. Запомнящо се участие беше и изявата ни XVII Национален тракийски фолклорен фестивал „Богородична стъпка” – Старозагорски бани – 2023. Той се състоя през месец август. Наградите бяха – грамота, диплом, статуетка и плакет. Журито и гостите на фестивала останаха очаровани и възхитени от изпълнението ни, от ритъма, звучността и красотата на пиринската песен и пъстрите носии. Не можем да не споменем заслугата и на Председателя Иван Коричков, уредил от община Сандански за безплатния превоз и до тази дестинация. За първа година в село Струма се проведе фолклорен фестивал в който участие взе и нашия ансамбъл. И тук се представихме достойно. Последното ни участие за този творчески сезон беше през месец септември на втория Национален фолклорен събор „Драгиново-2023”. За тази си изява бяхме наградени с диплом за отлично представяне, а гостите и журито останаха възхитени от атрактивното и красиво изпълнение.

Уважаеми читалищни членове, независимо от добрите резултати в художествената дейност, които са плод на всеотдайна работа на нашите самодейци и художествения ръководител, на които благодарим, пред нас стои трудността от незадоволителното състояние на материалната база.

**Точка 4.**

**Материална база:**

Материалната база на нашето читалище разполага със зрителна зала с 380 места, репетиционни зали, малка зала, 2 фоайета, кабинети, библиотека, но за съжаление – цялата сграда е в окаяно състояние. Задоволяваме се единствено с малката зала, в която не би могло да се провеждат мероприятия от по-голям мащаб. Наясно сме, че финансовата криза е сложила отпечатък и в културната сфера и не се обръща много внимание на читалищата. Община Сандански кандидатства по проект за цялостно саниране на сградата. Дано този път проекта бъде одобрен и нашето народно читалище да бъде обновено и красиво. Въпреки направяния цялостен ремонт на покрива на библиотеката с помощта на общ. Сандански през 2021г. и вече няма теч, състоянието на библиотеката е плачевно. Стените са с мухъл и се ронят. Помещенията са големи и работата и средствата ще са значителни. Големият проблем е, че майстори няма, а тези които ги има не искат да се заемат с този голям ремонт. Да се надяваме, че през новата година и с новото ръководство ще успеем да намерим начин ремонта да се осъществи и библиотеката да се превърне в красиво и комфортно място за читателите.

Цялостната дейност на НЧ „Просвета-1935” носи белезите и влиянието на промените в икономическия, финансов и морално-етичния живот на обществото и държавата пред последните години. Затова трябва да продължаваме да работим, така, че децата и младежите да се върнат към корените си, да съумеят да запазят българския дух, традиция и народно творчество. Позволете ми и да се обърна към хората, които ръководиха читалището през отчетния период- членовете на Настоятелството и Проверителната комисия с благодарност за успешната реализация на дейността, за подкрепата и отделено лично време. За постигане на още по-добри резултати разчитаме на всички вас, членове на читалищното настоятелство и самодейци. Искам да ви уверя че през 2023г. всички ние – председателя, читалищното настоятелство, секретаря на читалището и самодейците работихме за опазване на българското културно наследство и за съхраняване на българския дух. Така ще бъде и занапред. Уверени сме, че НЧ „Просвета-1935” ще продължи да изпълнява своята мисия, функции и задачи и в бъдеще за съхраняване на българската традиция, за най-важното: - Да Бъдем Българи.

**Бъдете здрави! Желая Ви удовлетворение и много добри дни!**

**Благодаря на всички Вас и Ви желая спорна и успешна година.**

**Настоящият отчет за осъществените читалищни дейности в изпълнение на Програмата за развитие на читалището беше разгледан и приет на заседание на Настоятелството на 11.01.2024г.**